În acest an, pachetele cu alimente vor trebui ridicate de la centrele speciale de distribuție de fiecare beneficiar în parte.
Printr-un ordin al Ministerului Investițiilor nr. 702/2024, publicat zilele trecute în Monitorul Oficial, autoritățile au stabilit și tipul produselor care se vor afla în pachetele cu produse alimentare.
Cine sunt românii care vor primi pachete cu alimente
Persoanele defavorizate vor putea primi pachetele, potrivit normelor, în baza prezentării actului de identitate valabil, verificării identităţii persoanei pe listă şi a semnării de primire a produselor alimentare.
Pachetele cu alimente se vor ridica personal de la centrele de distribuire din localitatea de domiciliul.
Amplasarea centrelor de distribuire va fi stabilită de autorităţile administraţiei publice locale.
Totuși, pentru destinatarii finali nedeplasabili, autorităţile administraţiei publice locale vor trebui să asigure livrarea pachetului cu alimente la domiciliul sau reședința acestora.
Ce conţin, în acest an, pachetele cu alimente. Valoarea lor a scăzut faţă de anul trecut
În acest an, pachetele vor avea o valoare de cel mult 125 de lei și se vor acorda, o dată la șase luni, persoanelor cu venituri mici, respectiv celor ce primesc ajutor de incluziune, ajutor pentru familia cu copii ori celor care se află în situaţii critice de viaţă.
Pentru a se stabili existența unei astfel de situații, autoritățile locale trebuie să desfășoare o anchetă.
Mai exact, pachetele cu alimente vor conține: lapte, smântână, ulei, orez, făină, mălai, paste făinoase, zahăr, conserve de carne şi legume, bulion şi gem, potrivit avocatnet.ro.